Sommige TUT-kampusse wéér gesluitUitsig oor die stad vanaf TUT se kampus in Pretoria-Wes (Argieffoto) Drie van die Tshwane-Universiteit vir Tegnologie (TUT) se kampusse is weer Maandagoggend gesluit. Dit nadat daar ooreengekom is dat akademiese bedrywighede by alle kampusse vanoggend sou hervat. Willa de Ruyter, woordvoerder van TUT, sê die kampus in Pretoria-Wes is weer vroeg vanoggend gesluit nadat betogende studente buitebande buite die kampus gebrand het. Die instelling se kampusse in eMalahleni en Ga-Rankuwa is intussen ook weer gesluit nadat protesoptrede ook hier opgevlam het. Volgens De Ruyter is besluit om die kampusse eerder weer te sluit ter wille van personeel en studente se veiligheid. Dit is egter nie in dié stadium duidelik waaroor studente vanoggend ongelukkig is nie, aangesien vergaderings verlede week tussen die bestuur en studenteleiers byeengeroep is. Daar is ook gedurende dié vergaderings tot ’n vergelyk gekom, verduidelik de Ruyter. “Aandag is aan al die probleme gegee wat aanleiding tot verlede week se protesoptrede gegee het en die studente was tevrede met die oplossings wat aan hulle gebied is.” TUT stel nou ondersoek in na die jongste betogings. Maroela Media het vroeër berig klasse is Woensdag opgeskort en kampusse gesluit weens voortslepende studentebetogings. Van dié betogings het gewelddadig geraak. Studente was onder meer ontevrede omdat van hulle verwag word om historiese skuld te vereffen voordat hulle kan registreer vir die huidige akademiese jaar. Hulle is ook ontevrede oor die koste van studentebehuising en omdat hulle nog nie geld vanaf die Nasionale Skema vir Finansiële Bystand vir Studente (NSFAS) ontvang het nie. Die universiteit het toe ingestem om aandag aan spesifieke kwessies te gee, waaronder die opknapping van koshuise. Daar sal ook gekyk word na probleme met NSFAS en die TUT sal met die skema in verbinding tree oor kwessies wat nie binne sy beheer is nie.